
TÁRGY: AZ ÖNKORMÁNYZAT SZERVEZETI ÉS MŰKÖDÉSI SZABÁLYZATÁNAK MEGALKOTÁSA

A 2010. évben hatalomra kerülő FIDESZ-KDNP kormány parlamenti többségének köszönhetően átfogó reformelképzelésekkel vágott bele a kormányzásba. Olyan átfogó rendszereket, programokat és terveket igyekezett kidolgozni, melyek folyamatos nyomvonalat biztosítanak a konkretizált elképzelésekhez. Az egyik ilyen a Nemzeti Együttműködés Rendszere, mely által elérhető, hogy a gyorsan változó környezetben szükségszerűen az új kihívásokra választ adó tervek, stratégiák folyamatosan illeszkedjenek, és ezzel egyben részeivé váljanak. A Nemzeti Együttműködés Rendszerén belül foglal helyet a „Jó állam fejlesztési koncepció”, melynek három iránya van: az önkormányzati reform, az igazságszolgáltatási stratégia kidolgozása, valamint a Magyary Program. A közigazgatást érintő reformok és az ezzel együtt járó területi átalakítások közül az állampolgárokra, a városok és községek lakosaira, egyszóval a közösségekre az önkormányzati és államigazgatási feladatok újraosztása, a járási rendszer kialakítása, az integrált ügyfélszolgálatok, azaz kormányablakok létrehozása gyakorolja majd a legnagyobb hatást, ez lesz a lakosok számára a legnagyobb változás. 

Fent jelzett reformfolyamatok jelentős hatással voltak a helyi önkormányzatok életére, feladatira, jogállására, szervezeti felépítésére egyaránt. A Magyarország helyi önkormányzatairól szóló 2011. évi CLXXXIX. törvény megalkotása a magyar önkormányzatiság egy korszakának lezárását és egy újabb korszak kezdetét jelentette. A törvény fokozatos hatálybaléptetése azt a folyamatot generálta, minek következtében az önkormányzatok Szervezeti és Működési Szabályzatai és ehhez kapcsolódóan a polgármesteri hivataloké folyamatos módosításokon ment keresztül a 2012-es évben. Ezen folyamat lezárását jelenti a jelen előterjesztés tárgyát képező rendelet-tervezet. 

Jelen tervezet nem változtat jelentősen a hétköznapjainkat, a napi munkát érintő bevált/bevett gyakorlatokon, ugyanakkor jelentős változásokat hajt végre az eddig megszokott rendelet szerkezeti és tartalmi felépítése tekintve. Ezen tervezet már ötvözi a jogalkotásról szóló 2010. évi CXXX. törvény, a jogszabályszerkesztésről szóló 61/2009. (XII.14.) IRM rendelet, a fentebb már említett Mötv., a nemzetiségek jogairól szóló 2011. évi CLXXIX. törvény, valamint a társulásokkal kapcsolatos jogszabályi módosítások rendelkezéseit is.
Fentiek mellett megfelel a Bács-Kiskun Megyei Kormányhivatal iránymutatásainak és a modern értelemben vett helyi jogalkotási követelményeknek is.

Kiskőrös Város Önkormányzatának előző, a mai napon még hatályos rendelete kisebb-nagyobb módosításokkal 10 évig szolgálta a képviselő-testület és az önkormányzat egyéb szerveinek rendes működését. Jelen korunk jogalkotási dömpingjében senki sem garantálhatja, hogy a testület előtt álló tervezet ugyanilyen időtálló lesz, azonban azt határozottan ki lehet jelenteni, hogy a jelen helyzetben és hatályos jogszabályi környezetben minden előírásnak megfelel, pontot téve egy igen nehéz időszak végére.

Szerkezetét tekintve nehezebben értelmezhető, mint elődjei, hiszen a párhuzamos szabályozás tilalmának elvét szem előtt tartva nem lehetett az önkormányzat szervezetére és működésére egy mindent magába foglaló „kézikönyvet” alkotni. A rendeletet alkalmazó személyeknek jelen szabályzatot folyamatosan együtt kell forgatni a fentebb említett egyéb joganyagokkal, ahhoz, hogy a munka jogszerűen folyhasson.

Kérem a Tisztelt Képviselő-testületet, hogy a fentiek alapján, az alábbiak szerint foglaltak szerint fogadja el a rendelet-tervezetet.

Kiskőrös, 2013. április 15.

